32005L0091
L 331/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/91/ЕО НА КОМИСИЯТА
от 16 декември 2005 година
за изменение на Директива 2003/90/ЕО относно установяване на мерките за прилагане за целите на член 7 от Директива 2002/53/ЕО на Съвета по отношение на характеристиките, които трябва да се включват като минимум в изследването, и минималните условия за изследване на някои видове сортове от земеделски растителни видове
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (1), и по-специално член 7, параграф 2, буква а) и буква б) от нея,
като има предвид, че:
(1)
Директива 2003/90/ЕО на Комисията (2) бе приета, за да гарантира, че сортовете, които държавите-членки включват в националните си каталози, съответстват на насоките, изготвени от Службата на Общността за сортовете растения (CPVO) по отношение на характеристиките, които трябва да се включват като минимум в изследването и минималните условия за изследване на сортовете, доколкото тези указания са били установени. За други сортове тази директива предвижда, че трябва да се прилагат насоките на Международния съюз за защита на новите сортове растения (UPOV).
(2)
Оттогава CPVO е изготвила допълнителни насоки за редица други видове.
(3)
Следователно Директива 2003/90/ЕО трябва да бъде съответно изменена.
(4)
Мерките, предвидени в настоящата директива, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩАТА ДИРЕКТИВА:
Член 1
Приложения I и II към Директива 2003/90/ЕО се заменят с текста в приложението към настоящата директива.
Член 2
За изследванията, започнали преди 1 април 2006 г., държавите-членки могат да решат да прилагат текста на Директива 2003/90/ЕО, която се прилага преди изменението ѝ с настоящата директива.
Член 3
Държавите-членки приемат и публикуват до 31 март 2006 г. най-късно законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на разпоредбите, както и прилагат таблица на съответствието между разпоредбите на настоящата директива и приетите национални разпоредби.
Те прилагат тези разпоредби, считано от 1 април 2006 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 4
Настоящата директива влиза в сила на седмия ден след публикуването ѝ в Официален вестник на Европейския съюз.
Член 5
Адресати на настоящата директива са държавите-членки.
Съставено в Брюксел на 16 декември 2005 година.